
	Procedura de dizolvare a Parlamentului

	BELGIA
	Monarhie constituţională
	Parlament bicameral:

- Senat

- Camera Deputaţilor
	Constituţia prevede două cazuri de dizolvare: dizolvarea automată (articolul 195) şi dizolvarea la iniţiativa monarhului (articolul 46). Cele două Camere sunt dizolvate în mod automat atunci când Parlamentul adoptă o declaraţie de revizuire a Constituţiei. Monarhul nu are dreptul de a dizolva Camerele în două situaţii. În primul rând, atunci când guvernul federal a demisionat, monarhul nu poate să dizolve Camera Deputaţilor, decât după ce a primit acordul  majorităţii membrilor săi.  În al doilea rând, monarhul poate să dizolve Camera Deputaţilor atunci când aceasta respinge un vot de încredere sau adoptă o moţiune de cenzură, nu fără a propune însă şi o nominalizare pentru succesorul la funcţia de Prim-ministru. 
Dizolvarea Camerei Deputaţilor atrage şi dizolvarea Senatului. Actul de dizolvare trebuie contrasemnat de Primul-ministru.

 În practică, modalitatea de dizolvare a Parlamentului  prin adoptarea unei declaraţii de revizuire a Constituţiei a devenit o regulă (astfel cum s-a întâmplat în anii 1991, 1995, 1999).

	CIPRU
	Republică prezidenţială
	Parlament unicameral:

- Camera Reprezentanţilor
	Parlamentul se poate  autodizolva,  potrivit articolului 67 din Constituţie. 
Forul legislativ se poate autodizolva doar printr-o decizie luată cu  majoritate absolută, inclusiv cel puţin o treime din membrii aleşi de către Comunitatea turcă.  Orice astfel de decizie trebuie să prevedă  data până la alegerile generale, care nu poate fi mai mică de treizeci de zile şi nu mai mult de patruzeci de zile de la data dizolvării. De asemenea,  data primei convocări a noii  Camere alese  nu poate fi mai târziu de cincisprezece zile de la alegerile generale.
In caz de dizolvare, în ultimul an din cei cinci ani de mandat, alegerile generale  pentru Camera Reprezentantilor vor avea loc, atât pentru partea rămasă din mandatul  Parlamentului dizolvat, în timpul căreia sesiunea parlamentară se consideră a fi o sesiune extraordinară, şi pentru următorii cinci ani de mandat.



	DANEMARCA
	Monarhie constituţională
	Parlament unicameral

 - Folketinget
	Potrivit art.32 din Constituţie, dreptul de a dizolva Parlamentul este o prerogativă a Primului-ministru. Acesta poate dizolva Parlamentul în orice moment, în scopul  organizării de noi alegeri. Parlamentul a fost dizolvat în anii 1994 şi 1998, în scopul organizării de noi alegeri parlamentare. De asemenea, Parlamentul a fost dizolvat prematur, în anul 1990, din cauza eşuării negocierilor dintre guvern şi opoziţie. 

	LETONIA
	Republică parlamentară
	Parlament unicameral

- Saeima
	Preşedintele are dreptul să propună dizolvarea Parlamentului (articolul 48 din Constituţie). 

Ca urmare a propunerii Preşedintelui, se organizează un referendum naţional. Dacă mai mult de jumătate din voturile de la referendum sunt exprimate în favoarea dizolvării, Parlamentul este considerat dizolvat; noi alegeri sunt organizate nu mai târziu de două luni de la data  dizolvării. În cazul în care Parlamentul a fost dizolvat, mandatul membrilor săi continuă până la data la care noul Parlament ales va fi convocat. Totuşi, Parlamentul dizolvat poate ţine şedinţe doar la cererea Preşedintelui. Ordinea de zi a unor astfel de şedinţe este determinată de către Preşedinte. Dacă mai mult de jumătate din voturile de la referendum sunt exprimate împotriva dizolvării Parlamentului, atunci Preşedintele este îndepărtat din funcţie, iar Parlamentul  va alege un nou Preşedinte pentru restul mandatului. 



	LUXEMBURG
	Monarhie constituţională
	Parlament unicameral

- Camera Deputaţilor
	Marele Duce are puterea de a dizolva Parlamentul. Noile alegeri parlamentare au loc cel mai târziu în termen de trei luni de la dizolvare (Articolul 74 din Constituţie). 
Nu există cerinţe specifice prevăzute în Constituţie pentru ca Marele Duce să dispună dizolvarea Camerei.



	MAREA BRITANIE
	Monarhie constituţională 
	Parlament bicameral

- Camera Lorzilor

 - Camera Comunelor
	Primul-ministru poate solicita monarhului să dizolve Parlamentul, în orice moment.   De regulă, Parlamentul  se dizolvă  de drept, după cinci ani de la ultimele alegeri generale,  acesta fiind un termen maxim în care Parlamentul poate funcţiona în virtutea  Septennial Act din 1715, astfel cum a fost modificat de către Parlament prin Legea  de modicare din 1911, care a redus  durata mandatului parlamentar de la şapte ani la cinci ani.

Dizolvarea Parlamentului poate fi făcută pentru o serie de motive, cum ar fi motivele politice, pierderea majorităţii de lucru  în Camera Comunelor sau  ajungerea la finalul mandatului de cinci ani. Primul-ministru stabileşte data la care Parlamentul ar trebui să fie dizolvat înainte de alegerile generale. Dacă Primul-ministru  refuză să ceară dizolvarea Parlamentului după un vot de încredere,  teoretic ar fi deschisă calea pentru Suveran de a dizolva Parlamentul sau de a demite guvernul. Totuşi, această ar reprezenta o încălcare  majoră a practicii constituţionale. 

	POLONIA
	Republică parlamentară
	Parlament bicameral: 

- Senat

- Seijm
	Nu există o procedură specifică de dizolvare a Parlamentului, dar  există un mecanism de reducere a duratei mandatului parlamentar. Parlamentul îşi poate scurta mandatul său, pentru orice motiv (articolul 98, alineatul 3 din Constituţie). Preşedintele poate, de asemenea, să reducă durata mandatului celor două Camere. În cazul în care Parlamentul nu acordă un vot de încredere  cabinetului numit de către Preşedinte, durata mandatului său este redusă (articolul 155 din Constituţie).

 Sau, dacă un proiect de buget nu a fost adoptat sau prezentat  Preşedintelui pentru semnătură, acesta din urmă poate dispune  reducerea mandatului celor două Camere (articolul 225 din Constituţie). 
Camera Deputaţilor(Seijm) îşi poate scurta mandatul printr-o rezoluţie adoptată cu o majoritate de cel puţin două treimi din voturile tuturor deputaţilor. Preşedintele poate, după solicitarea avizului  Preşedinţilor celor două Camere, să reducă durata mandatelor Camerelor. În cazul în care Parlamentul, în termen de 14 zile de la numirea unui Consiliu de Miniştri de către Preşedinte, nu acordă un vot de încredere în acest sens, mandatul parlamentar va fi redus. Şi în cazul în care, după patru luni de la data de prezentării  unui proiect de buget în faţa Camerei,  iar acesta nu a fost adoptat sau  nu a prezentat Preşedintelui pentru semnare, acesta din urmă poate, în termen de 14 zile, dispune reducerea mandatului Camerei. 
Preşedintele, în cazul în care a dispus  reducerea mandatelor celor două Camere,  va anunţa în acelaşi timp şi organizarea de alegeri pentru Cameră şi Senat, care vor avea loc în termen de 45 de zile de la data  anunţării oficiale a reducerii mandatului  Parlamentului. Preşedintele convoacă  prima şedinţă a noii  Camere alese, nu mai târziu de 15 de zile de la momentul în care au avut loc alegerile parlamentare.



	SLOVACIA
	Republică parlamentară
	Parlament unicameral

- Consiliul Naţional
	Preşedintele poate să dizolve Consiliul Naţional, în cazul în care  programul politic al Guvernului nu este aprobat de trei ori în decurs de şase luni după alegeri (articolul 102, punctul d din Constituţie). De asemenea, poate dispune dizolvarea  în cazul în care Consiliul Naţional nu a reuşit să organizeze o sesiune parlamentară de mai mult de trei luni sau în cazul în care şedinţele Parlamentului au fost amânate pentru mai mult timp decât este permis de Constituţie. Preşedintele Consiliului Naţional dizolvă Parlamentul, dacă după un referendum legat de punerea sub acuzare a Preşedintelui, acesta din urmă nu este găsit vinovat de către populaţie. 
Înainte de dizolvarea Consiliului Naţional, Preşedintele este obligat să asculte punctul de vedere al Preşedintelui Consiliului Naţional (Speaker) şi de a informa pe Primul-ministru. Noi alegeri sunt anunţate de Preşedintele Consiliului Naţional în termen de 30 zile. Acest drept al Preşedintelui de a dispune dizolvarea Parlamentului nu poate fi exercitat în ultimele şase luni ale mandatului său.

	SPANIA
	Monarhie parlamentară


	Parlament bicameral

- Senat

- Congres
	Primul-ministru, după consultarea Consiliului de Miniştri, precum şi din proprie iniţiativă, poate propune dizolvarea Congresului sau a Senatului care este dispusă de către Rege (articolul 115 din Constituţie). 
Regele poate să dizolve cele două Camere şi să ceară organizarea de noi alegeri parlamentare, în cazul în care nici un candidat la funcţia de Prim-ministru nu a obţinut votul de încredere al Congresului. 
Decretul regal de dizolvare a Camerelor stabileşte o dată pentru alegeri. Propunerea de dizolvare nu poate fi prezentată în timp ce o moţiune de cenzură este în derulare. Nu se poate cere dizolvarea Camerelor, până nu se împlineşte  un an de la  cererea de dizolvare anterioară. Dacă în termen de două luni de la primul vot de învestitură candidatul la funcţia de Prim-ministru nu a obţinut votul  de încredere al Congresului, Regele dizolvă cele două Camere şi  cere organizarea de noi alegeri,  prin decret contrasemnat de Preşedintele Congresului. 

	SUEDIA
	Monarhie constituţională
	Parlament unicameral -Riksdag
	Guvernul poate cere  organizarea de noi alegeri extraordinare pentru Parlament, care vor avea loc în perioada de timp dintre alegerile parlamentare ordinare. (articolul 3, alineatul 4 din Legea de organizare şi funcţionare a Guvernului).
Aceste alegeri se organizează în termen de trei luni de la emiterea unei hotărâri de guvern. Dacă alegerile pentru  noul Parlament au avut loc, Guvernul nu mai poate cere noi  alegeri parlamentare extraordinare decât după trei luni de la data la care Parlamentul nou ales  a fost convocat. De asemenea, Guvernul nu mai poate apela la alegeri extraordinare, atât timp cât foştii miniştrii rămân la posturile lor în aşteptarea instalării noului Guvern.



	UNGARIA
	Republică parlamentară
	Parlament unicameral:

- Adunarea Naţională
	Parlamentul are dreptul să se autodizolve, înainte de împlinirea mandatului oficial (articolul 28 din Constituţie). 

De asemenea, Preşedintele statului are dreptul de a dizolva Parlamentul, în acelaşi timp cu anunţarea de noi alegeri parlamentare. Preşedintele are dreptul de a dizolva Parlamentul, dacă  Parlamentul adoptă o moţiune de cenzură privind Guvernul de nu mai puţin de patru ori într-o perioadă de douăsprezece luni din cadrul unui mandat sau  în cazul în care mandatul  Guvernului  se încheie şi un candidat  la funcţia de Prim-ministru propus de Preşedinte nu este ales de către Parlament în termen de 40 de zile de la data la care primul candidat a fost nominalizat. 
Înainte de a dizolva Parlamentul, Preşedintele are obligaţia de a solicita avizul Primului-ministru, Preşedintelui Parlamentului şi liderilor  partidelor politice reprezentate în Parlament. Un nou Parlament trebuie să fie ales într-o perioadă de trei luni de la dizolvarea fostului parlament.

